Chris Rock
Christopher Julius Rock ni jina lake kamili alilopewa na wazazi wake Rosalie na Julius Rock. Mama yake alikuwa mwalimu wa watu wenye udhaifu wa akili. Baba yake alikuwa dereva wa gari na mtu wa kutoa magazeti. Baada ya yeye kuzaliwa, wazazi wake walihamia Brooklyn, jimbo la New York. Chris Rock ni mtoto wa kwanza. Wazazi wake walikuwa na watoto saba, wavulana sita na msichana mmoja. Wadogo zake watatu Tony, Kenny na Jordan pia wako kwenye biashara ya burudani. Alipokuwa na umri wa miaka kumi na saba Chris Rock aliacha shule. Baada ya kuacha shule alianza kufanya kazi katika vilabu vidogo vya uchekeshaji. Alipofanya kazi katika vilabu, Rock aligunduliwa na Mchekeshaji mwingine maarufu, Eddie Murphy. Rock aliigiza katika filamu za Eddie Murphy kama vile "Beverly Hills Cop II" na "I'm Gonna Git You Sucka".